Nuwe Covid-variante geen verrassing | Maroela Media
In Suid-Afrika is sowat 'n kwart van die volwasse bevolking nou ten volle ingeënt. (Foto: Daniel Leal/AFP)
Die nuwe Omikron-variant van Covid-19 wat onlangs geïdentifiseer is, was nie die goeie nuus waarop Suid-Afrikaners dié feestyd gehoop het nie, maar 'n kenner sê dat die skerp styging in gevalle nie onverwags is nie.
Dr. Jacques Snyman, 'n kliniese kenner en mediese raadgewer vir die Health Squared- mediese fonds, sê Suid-Afrika het wêreldleiers op die gebied van Covid-19-navorsing met die vaardighede en kennis om nuwe variante te identifiseer.
"Enige virale infeksies kom in vlae. Aan die begin versprei 'n nuwe virus soos Covid-19 vinnig omdat baie min mense natuurlike immuniteit daarteen het. Soos meer mense gaandeweg die infeksie opdoen of ingeënt word, verhoog ons immuniteit en die golf bedaar.
"Sodra die virus egter in nuwe variante muteer, begin die vlaag weer. Dit gaan aanhou gebeur tot ons kudde-immuniteit bereik wat keer dat nuwe variante mense besmet. Ongelukkig is ons nog nie naby kudde-immuniteit nie en kan ons dié vlae nog geruime tyd verwag," sê Snyman.
In Suid-Afrika is sowat 'n kwart van die volwasse bevolking nou ten volle ingeënt. Snyman sê in verskeie Europese lande – waar veel meer mense as in Suid-Afrika reeds ingeënt is – was koronavirusgevalle die afgelope paar maande baie hoog en selfs rekordhoog.
"In vergelyking met die eerste en tweede vlae het die sterftekoers gelukkig skerp gedaal terwyl die inentingskoers groei. Covid-19 hou egter steeds 'n beduidende gesondheidsrisiko in en moenie ligtelik opgeneem word nie."
Snyman meen egter Suid-Afrika is nou in 'n veel beter posisie as voorheen om nuwe variante te trotseer omdat mense teen hierdie tyd reeds bekend is met die voorkomingsmaatreëls. Die vraag moet egter gevra word of mense dit nog getrou nakom en of hulle hulself en ander in gevaar stel.
Hy sê hoewel daar steeds heelwat onsekerheid oor die Omikron-variant is, is nuwe variante nie 'n verrassing nie omdat RNA-virusse soos Covid-19 gewoonlik vinnig muteer en die nuwe variante skep. Sommige van dié mutasies verdwyn vinnig, maar ander oorleef en infekteer mense.
Omikron is een van dié mutasies wat oorleef en toe begin versprei het – maar Snyman sê dit is te vroeg om te voorspel presies hoe die nuwe variant gaan optree.
"Voorlopige data dui daarop dat dit meer oordraagbaar is, wat beteken dit kan vinniger versprei – vinniger as die ander variante wat ons tot dusver gesien het. Dit is moeilik om die intensiteit so vroeg in die vierde vlaag te voorspel omdat meer data daarvoor benodig word."
Snyman sê dit is intussen raadsaam om billike voorsorgmaatreëls te tref. Hy meen die Covid-19-entstowwe wat tans beskikbaar is in kombinasie met nie-farmaseutiese ingrypingsmaatreëls, is die beste beskikbare metodes om gevare te beperk.
Hy het 'n beroep op mense gedoen om teen Covid-19 ingeënt te word, of 'n bykomende dosis van die entstof te kry sodra hulle daarvoor in aanmerking kom.
Kruger-leeus in Marlothpark los
Lees nou mooi daarso… moenie sommer net hieronder kom "rant" nie :D
Die kundige reken dat kudde immuniteit wel bereik kan word, so wat is die waarheid rondom kudde immuniteit?
Ingeënt of on-ingeënt, wat is die verskil vir kudde immuniteit as almal dan die virus versprei, so die inentings werk dan niks, wie versprei die nuwe variant die wat ingeënt is, want jy mag mos nie oorsee gaan of travel as jy nie ingeënt is nie
Wanneer gaan die media die moed kry om die waarheid te praat oor die hele Covid debakel. Volgens 'n klomp bronne is die meeste mense wat in Europa in hospitale beland met Covid die wat "ten volle ge-ent" is. Die wat die sg entstof gekry het kry steeds Covid, dra dit steeds oor en sterf steeds daarvan. Van watse "kudde immuniteit" word daar gepraat? Die enigste mense wat immuniteit het is die vervaardiger van die entstof. Jy kan hulle nie aankla vir enigiets wat met jou gebeur as gevolg daarvan nie.